રિવરફ્રન્ટમાં તાજેતરમાં પશ્ચિમ કાંઠે ફલાવર પાર્ક અને ફલાવર શોનું દબદબાભેર ઉદ્દઘાટન કરાયું. હજારો નાગરિકોએ ફલાવર શોનો આનંદ માણ્યો. જ્યારે ફલાવર પાર્ક શહેરીજનો માટેનું નવલંું નજરાણું બન્યો છે. જોકે રિવરફ્રન્ટનાં સારા પાસાની સાથે સાથે નરસા પાસાની તરફ પણ એક નજર નાંખવાની જરૂર છે. રિવરફ્રન્ટની તમામ લિફટ શોભાના ગાંઠિયા સમાન બની રહી છે, કેમ કે લિફટમેન જ નથી ! તો પબ્લિક ટોયલેટમાં પણ પાણીની વ્યવસ્થા માટે નેટવર્ક તૈયાર કરી શકાયું નથી. પૂર્વ કાંઠે પ્રસિદ્ધ ગુજરીબજાર માટે તંત્રે જગ્યા ફાળવ્યાંને ત્રણ વર્ષ થયાં છે. પરંતુ આજે પણ પબ્લિક ટોઇલેટની ટાંકીને દર શનિવારે સાંજે પાણીનું ટેન્કર મંગાવીને ભરવી પડે છે, કેમ કે મધ્યઝોનના ઇજનેર વિભાગના સત્તાવાળાઓ આ પબ્લિક ટોઇલેટ સુધી પાણીની લાઇન જ પહોંચાડી શક્યા નથી !